7.6.2023
RO
Jurnalul Oficial al Uniunii Europene
C 199/17
Valoarea pH-ului cărnii (măsurată la nivelul mușchiului M. longissimus dorsi) se încadrează în limitele calității normale pentru carnea de porc (pH1 > 6,0 și pH2 între 5,5 și 6,1), iar culoarea cărnii se situează în spațiul de culoare CIE L* < 50 și CIE a* > 15.
Comparativ cu carnea de porc din producția standard, „Meso turopoljske svinje” are o culoare mai închisă, mai roșiatică, o textură musculară mai compactă și o secreție la suprafață mai redusă.
Gradul de acumulare a grăsimii este, în mod inerent, mai ridicat, în special în partea subcutanată și între mușchi.
Țesutul adipos răcit este ferm și de culoare albă lucioasă.
Atunci când este consumată, carnea gătită are o consistență elastică, suculentă, plină de gust și o aromă specifică dată de grăsimea topită a cărnii.
3.3.
Hrană pentru animale (doar în cazul produselor de origine animală) și materii prime (doar în cazul produselor prelucrate) În perioada de alăptare, de la vârsta de 3 săptămâni până la aproximativ 10 zile după înțărcare, purceii pot fi hrăniți cu un amestec de hrană pentru animale gata preparat pentru purceii de lapte cu un conținut de proteine brute de minimum 18 %, iar până la începutul etapei de îngrășare, cu un conținut de proteine brute de minimum 16 %.
Pentru hrănirea purceilor după înțărcare, până la începutul etapei de îngrășare, se poate utiliza, de asemenea, hrană combinată pentru animale produsă la fermă, bazată (în proporție de cel puțin 70 %) pe cereale (porumb, orz, grâu, triticală), la care se adaugă un supliment de proteine și de vitamine și minerale necesar pentru o alimentație echilibrată.
Purceii sunt hrăniți cu șrot și trebuie să aibă în permanență la dispoziție o cantitate suficientă de apă potabilă proaspătă.
În perioada de creștere, purceii trebuie să aibă acces la furaje grosiere.
Îngrășarea începe atunci când aceștia au între 4 și 6 luni.
Porcii în etapa de îngrășare sunt hrăniți cu un amestec de iarbă și alte surse naturale de hrană disponibile la nivel local (ierburi aromatice, fructe din copaci, fructe sălbatice, rădăcinoase, tuberculi, ciuperci, insecte, viermi, melci, cochilii etc.), pe care le găsesc prin pășunat și scormonit, și primesc zilnic un supliment de hrană pentru animale pentru a intensifica îngrășarea.
Cel puțin 75 % din suplimentul concentrat trebuie să fie alcătuit din cereale, la care se adaugă un supliment de proteine și de vitamine și minerale necesar pentru o alimentație echilibrată (minimum 12 % proteine brute).
Aportul zilnic maxim al acestei hrane pentru animale este limitat la 2 % din greutatea în viu a animalului sau, în mod excepțional, până la 3 % în caz de dezastre naturale (secete, inundații, furtuni cu grindină etc.), când pășunatul nu este posibil.
Porcii pentru îngrășat trebuie să dispună de un supliment de furaje grosiere: lucernă proaspătă și fân de lucernă, amestecuri de trifoi/iarbă, fânețe, dovleci, napi, legume din familia Brassicaceae, cartofi, urzici, fructe și legume, tărâțe de grâu și pulpă de sfeclă.
Toată hrana pentru animale, cu excepția celei care nu poate fi produsă într-o cantitate suficientă (suplimente de proteine, minerale și vitamine) din cauza constrângerilor locale sau care nu poate fi obținută la nivel local din cauza dezastrelor naturale, trebuie să provină din aria geografică de producție.
În mod excepțional, în cazul unor dezastre naturale (secete, inundații, furtuni cu grindină) care împiedică producerea hranei pentru animale necesare în aria delimitată, se poate obține același tip de hrană pentru animale din alte zone, fiind necesar, în acest caz, ca proprietarul să prezinte documente justificative.
Cantitatea maximă de hrană pentru animale care poate proveni din afara ariei geografice menționate la punctul 4 nu trebuie să depășească 50 % din substanța uscată pe an.
3.4.
Etape specifice ale producției care trebuie să se desfășoare în aria geografică delimitată Toate etapele producției de „Meso turopoljske svinje”, inclusiv fătatul și creșterea, îngrășarea și sacrificarea porcilor, trebuie să se desfășoare în aria geografică menționată la punctul 4.
În mod excepțional, animalele de reproducție pot proveni din afara ariei delimitate în cazul în care există în acest sens cerințe zootehnice justificate (de exemplu, reîmprospătarea sângelui).
Toate unitățile înregistrate sau autorizate care sunt implicate în lanțul de producție al „Meso turopoljske svinje” (ferme și abatoare) trebuie să fie situate în aria geografică delimitată.
3.5.
Norme specifice privind felierea, răzuirea, ambalarea etc. ale produsului la care se referă denumirea înregistrată Produsul „Meso turopoljske svinje” poate fi comercializat sub formă de carne refrigerată (proaspătă) sau congelată, la bucată sau feliată, în vrac sau ambalată.